b'\n_START_ARTICLE_\nTantal\n_START_SECTION_\nHistorie\n_START_PARAGRAPH_\nTantal ble oppdaget i oksid-form i 1802 av den svenske kjemikeren Anders Gustaf Ekeberg. Han skilte ut tantal(V)-oksid fra finsk columbitt-malm, og oppdaget at oksidet ikke lot seg l\xc3\xb8se opp av noen syrer._NEWLINE_Forholdsvis rent tantal ble isolert i 1815 av J\xc3\xb6ns Jakob Berzelius. Lenge trodde forskerne at tantal og niob var samme grunnstoff, og f\xc3\xb8rst i 1844 kunne den tyske kjemikeren Heinrich Rose p\xc3\xa5vise at columbitt i virkeligheten inneholdt to forskjellige grunnstoff. I 1903 ble tantal fremstilt i ren metallisk form av den tyske kjemikeren Werner von Bolton._NEWLINE_Tantal er oppkalt etter Tantalos, s\xc3\xb8nn av Zevs i gresk mytologi. Han ble forvist til underverdenen av gudene for drapet p\xc3\xa5 sin s\xc3\xb8nn. Tantalos sto i vann til halsen, men n\xc3\xa5r han pr\xc3\xb8vde \xc3\xa5 drikke, vek vannet unna. En gren med frukter hang over hodet hans, men hver gang han pr\xc3\xb8vde \xc3\xa5 plukke fruktene, bl\xc3\xa5ste grenen s\xc3\xa5vidt utenfor rekkevidde. Ekebergs strev og frustrasjon med \xc3\xa5 utskille det tilsynelatende unnvikende grunnstoffet er bakgrunnen for navnevalget.\n_START_SECTION_\nEgenskaper\n_START_PARAGRAPH_\nTantal er et bl\xc3\xa5gr\xc3\xa5tt transisjonsmetall hvis egenskaper er sv\xc3\xa6rt lik niobs. Det er meget korrosjonsbestandig ved romtemperatur p\xc3\xa5 grunn av et passiviserende oksidsjikt som raskt dannes. Ved h\xc3\xb8yere temperaturer reagerer det med de fleste ikke-metaller, som oksygen, halogener og karbon. Det l\xc3\xb8ses ikke opp av kongevann, men i flussyre vil tantal l\xc3\xb8se seg opp. Med 3\xc2\xa0017 \xc2\xb0C har tantal et av de h\xc3\xb8yeste smeltepunktene av grunnstoffene (etter wolfram, karbon og rhenium). Det trengs bare sm\xc3\xa5 mengder av karbon eller hydrogen i metallet for at smeltetemperaturen skal stige betydelig. Tantalkarbid (TaC) har smeltepunkt 3\xc2\xa0880 \xc2\xb0C, noe som er et av de h\xc3\xb8yeste smeltepunktene man kjenner i kjemien. Rent tantal er formbart og b\xc3\xb8ybart, men det blir spr\xc3\xb8tt og lite formbart hvis det inneholder sm\xc3\xa5 mengder forurensinger av karbon eller hydrogen. I pulverform er tantal lettantennelig._NEWLINE_Tantal blir superledende ved temperaturer under 4,3 K.\n_START_SECTION_\nIsotoper\n_START_PARAGRAPH_\nNaturlig forekommende tantal best\xc3\xa5r av to isotoper: \xc2\xb9\xe2\x81\xb8\xe2\x81\xb0\xe1\xb5\x90Ta (0,012%) og \xc2\xb9\xe2\x81\xb8\xc2\xb9Ta (99,988%). \xc2\xb9\xe2\x81\xb8\xc2\xb9Ta er stabil, mens \xc2\xb9\xe2\x81\xb8\xe2\x81\xb0\xe1\xb5\x90Ta er ustabil med halveringstid p\xc3\xa5 over 10\xc2\xb9\xe2\x81\xb5 \xc3\xa5r. I tillegg finnes 34 kjente kunstig fremstilte isotoper som alle er ustabile (og dermed radioaktive). De mest stabile av disse er \xc2\xb9\xe2\x81\xb7\xe2\x81\xb9Ta med halveringstid p\xc3\xa5 1,82 \xc3\xa5r, \xc2\xb9\xe2\x81\xb8\xc2\xb2Ta med halveringstid 114,431 d\xc3\xb8gn, \xc2\xb9\xe2\x81\xb8\xc2\xb3Ta med halveringstid 5,1 d\xc3\xb8gn, og \xc2\xb9\xe2\x81\xb7\xe2\x81\xb7Ta med halveringstd 2,3565 d\xc3\xb8gn. Alle de resterende isotopene har halveringstider under 1 d\xc3\xb8gn, og de fleste av dem under 1 time._NEWLINE_CAS-nummer: 7440-25-7\n_START_SECTION_\nForekomst\n_START_PARAGRAPH_\nTantal forekommer ikke i ren form naturlig, men finnes i forskjellige mineraler som columbitt (columbitt som er rik p\xc3\xa5 tantal kalles ofte tantalitt) og euxenitt. Tantal er et sjeldent grunnstoff, og utgj\xc3\xb8r omkring 1,7 ppm av jordskorpen. Det forekommer alltid sammen med niob, og adskillelsen av disse to er en komplisert prosess. Dette bidrar sammen med tantals sjeldenhet, til at prisen er h\xc3\xb8y_NEWLINE_De st\xc3\xb8rste forekomstene ligger i Brasil, Australia og Afrika (Den demokratiske republikken Kongo, Etiopia og Mosambik). \xc3\x85rlig produseres det omkring 2\xc2\xa0300 tonn rent tantal p\xc3\xa5 verdensbasis. De st\xc3\xb8rste produsentene av tantal-malmen coltan i 2007 var Australia med 850 tonn og Brasil med 250 tonn.\n_START_SECTION_\nAnvendelse\n_START_PARAGRAPH_\nI 2007 ble 60% av tantal-produksjonen brukt av elektronikkindustrien til \xc3\xa5 produsere sm\xc3\xa5 kondensatorer med h\xc3\xb8y kapasitans. Disse kondensatorene benyttes i moderne mikroelektronikk i for eksempel mobiltelefoner og b\xc3\xa6rbare datamaskiner. Siden tantal ikke er giftig og ikke reagerer med hverken kroppsvev eller kroppsv\xc3\xa6sker, brukes det innen kirurgien til proteser, stifter og skruer samt til medisinske instrumenter. Det kan ogs\xc3\xa5 brukes som kontrastmiddel ved r\xc3\xb8ntgenfotografering, men den h\xc3\xb8ye prisen forhindrer utstrakt bruk._NEWLINE_Tantal brukes i forskjellige legeringer for \xc3\xa5 \xc3\xb8ke korrosjonsbestandigheten. Disse legeringene brukes i kjemisk industri og til laboratoriums-utstyr. S\xc3\xa5kalte superlegeringer som brukes i jetmotorer og gassturbiner inneholder opptil 9% tantal.'